טיסה 404 של פקיסטן אינטרנשיונל איירליינס

טיסה 404 של פקיסטן אינטרנשיונל איירליינס הייתה טיסה מסחרית וסדירה של חברת פקיסטן אינטרנשיונל איירליינס. ב-25 באוגוסט 1989, מטוס הפוקר F27 פרנדשיפ שהפעיל את הטיסה נעלם בשטח פקיסטן על כל 54 יושביו ולא נמצא עוד. מניחים כי התרסק וכל יושביו נספו. הסיבות לאסון אינן ידועות.

התאונה
הטיסה, של חברת פקיסטן אינטרנשיונל איירליינס, הייתה טיסת פנים. המטוס שנשא אותה הגיע באותו בוקר מאיסלאמאבאד לנמל התעופה של גילגיט , שבטריטוריה השנויה במחלוקת של קשמיר. המטוס, שיוצר בשנת 1962, צבר 44,524 שעות טיסה במסגרת 41,685 מחזורי טיסה.

בשעה 07:36 המריאה הטיסה מגילגיט ועליה 49 נוסעים וחמישה אנשי צוות בדרכה חזרה אל נמל התעופה הבינלאומי של איסלאמבאד, שאליו הייתה אמורה להגיע בתוך כשעה.

בשעה 07:40 נוצר קשר הרדיו האחרון עם צוות המטוס, שדיווח על מקומו וכי הוא מצפה להגיע ליעד בשעה 08:32. לאחר מכן אבד הקשר עם המטוס והוא לא הגיע ליעדו. חיפושים אחריו שנערכו במשך מספר ימים בהרי ההימלאיה המושלגים לא העלו דבר. המטוס וכל יושביו הוכרזו כנעדרים.

מניחים כי המטוס התרסק בהרי ההימלאיה תוך אבדן כל האנשים שעל סיפונו, אך היעלמו לא אפשר לחקור את האירוע ולקבוע את הסיבות לו. אחת ההשערות אודות גורלו, שלא הוכחה, היא כי הוא הופל על ידי הכוחות המזוינים של הודו וכי שרידיו לא נתגלו לאחר שכוסו על ידי מפולת שלגים.

קישורים חיצוניים
 פרטי האסון, באתר Aviation Safety Network
 Shabbir Mir, 27 years on, flight PK-404 still a mystery, באתר tribune.com.pk, 29 באוגוסט 2016, מאורכב באתר web.archive.org
 דיון אודות האסון, באתר historyofpia.com

קטגוריה:היעלמויות בלתי מוסברות של מטוסים
קטגוריה:אסיה: תקריות ואסונות תעופה
קטגוריה:פקיסטן: תעופה
קטגוריה:אסונות בפקיסטן
קטגוריה:1989